Oslo

Oslo (, ) ir pilsēta Norvēģijas dienvidaustrumos, osta pie Ziemeļjūras Oslofjorda. Norvēģijas galvaspilsēta un lielākā pilsēta. 2013. gada 1. janvārī Oslo dzīvoja 623 966 iedzīvotāji. Lielāko pilsētas teritoriju jeb 2/3 no teritorijas veido meži un ūdeņi.

Oslo ir Norvēģijas ekonomiskais, tirdzniecības, banku, rūpniecības un kuģniecības centrs. Pilsēta ir nozīmīgs jūrniecības un jūras tirdzniecības centrs Eiropā. Oslo atrodas daudzi lieli jūrniecības uzņēmumi, no kuriem daži ir vieni no lielākajiem kuģniecības, kuģu aģentu un jūras apdrošināšanas brokeru uzņēmumiem pasaulē.

Iedzīvotāju skaits ar katru gadu pieaug arvien straujāk, padarot pilsētu par vietu ar visātrāko iedzīvotāju skaita pieaugumu Eiropā. Tas galvenokārt ir saistīts ar augsto dzimstību un lielo imigrantu pieplūdumu, kā arī vietējo iedzīvotāju migrāciju. 2012. gada 1. janvārī 23% no pilsētas iedzīvotājiem bija imigranti.

Jau daudzus gadus Oslo ir iekļauta pasaules dārgāko pilsētu sarakstā līdzās tādām pilsētām kā Sidneja, Tokija, Cīrihe un citām. 2009. gadā Oslo tika atzīta par pasaulē dārgāko pilsētu. 2011. gadā pilsēta ieņēma otro vietu pēc Tokijas, bet 2012. gadā pilsēta tika ierindota ceturtajā vietā kā pasaules dārgākā pilsēta.

Oslo tiek dēvēta par elektromobiļu galvaspilsētu. 2019. gadā pilsēta saņēma balvu kā Eiropas zaļākā galvaspilsēta. Norvēģijas galvaspilsēta saņēma augstāko novērtējumu astoņās no 12 kategorijām.

 Vēsture 
Sāgas vēsta, ka Oslo dibināta 1048. gadā un to dibinājis Norvēģijas karalis Haralds III. Oslo tiek uzskatīta par galvaspilsētu  kopš Hākona V valdīšanas laikiem (1299—1319), kad viņš tur patstāvīgi dzīvoja. Viņš arī sāka būvēt Akešhūsa cietoksni.

Oslo vairākas reizes ir tikusi smagi uguns iznīcināta. Pēc ugunsnelaimes 1624. gadā Norvēģijas un Dānijas karalis Kristiāns IV atjaunoja pilsētu citā vietā, nosaucot to par Kristiāniju (Christiania). Kristiānija saglabāja Norvēģijas centrālās pilsētas raksturu, kaut arī pati Norvēģija bija personālūnijā ar Dāniju (1483-1814) un Zviedriju (1814-1905). 1850. gadā pilsēta bija visvairāk apdzīvotā pilsēta Norvēģijā, pārspējot Bergeni.

1905. gadā Oslo kļuva par neatkarīgās Norvēģijas galvaspilsētu. 1925. gadā pilsēta ieguva savu tagadējo nosaukumu Oslo. Rātsnams tika izveidots bijušajā graustu rajonā, to cēla no 1931-1950. gadam.

Otrā pasaules kara laikā 1940. gada 8. aprīlī Oslo okupēja Vācijas karaspēks. Oslo darbojās kolaborantu režīms Kvislinga vadībā. Oslo tika atbrīvota tikai pēc Vācijas kapitulācijas karā.

2011. gada 22. jūlijā Norvēģijā notika divi terorakti, kas bija vērsti pret valdību un civiliedzīvotājiem. Viens no tiem notika Oslo, kuras laikā notika bumbas sprādziens valdības ēku kvartālā. Oslo bojā gāja astoņi cilvēki un vairāki desmiti cilvēku tika ievainoti.

 Ievērojamākās vietas 
 Akešhūsa cietoksnis (Akershus festning)
 Karaļa pils (Det Kongelige Slottet)
 Norvēģu Tautas muzejs (Norsk Folkemuseum) - liels etnogrāfiskais brīvdabas muzejs 
 Pilsētas rātsnams, kur notiek gadskārtējās Nobela miera prēmijas ceremonijas
 Munka muzejs (Munchmuseet)
 Vīgelanna parks (Vigelandsanlegget) - skulptūru parks
 Vikingu kuģu muzejs (Vikingskipshuset)

 Cilvēki 
Oslo dzimuši šādi ievērojami cilvēki:

 Hjetils Omots (Kjetil Aamodt) (1971) - kalnu slēpotājs
 Rangnars Frišs (Ragnar Frisch) (1895-1973) - ekonomists (ekonometrija)
 Juhans Galtungs (Johan Galtung) (1930-2024) - politologs, Oslo Miera pētīšanas institūta dibinātājs
 Justeins Gorders (Jostein Gaarder) (1952) - rakstnieks (Sofijas pasaule/Sofies verden, 1995)
 Sonja Henije (Sonja Henie) (1912-1969) - daiļslidotāja
 Lāšs Sobijs-Kristensens (Lars Saabye Christensen) (1953) - rakstnieks (Pusbrālis/Halvbroren, 2001)
 Jenss Stoltenbergs (Jens Stoltenberg) (1959) - politiķis, Norvēģijas premjers (2000-2001, 2005-2013)
 Juhans Svensens (Johan Svendsen) (1840-1911) - komponists

 Atsauces 

 Ārējās saites 

Kategorija:Olimpisko spēļu mājvietas
Kategorija:Norvēģijas pilsētas
Kategorija:Eiropas galvaspilsētas
Kategorija:Norvēģijas filkes
Kategorija:Norvēģijas komūnas